Стериакис сънувал триумфа
11 Май 2018 | 13:51 | Агенция "Фокус"
София. Антонис Стериакис е предсказал триумфа за Купата на България. Това разкри треньорът на вратарите на белите Радостин Станев. "Беше преди близо два месеца. Тони дойде една сутрин за тренировка. Дръпна ме на една страна и ми вика: "Тренер, снощи сънувах, че печелим Купата на България. Ще играем с Левски на финала и ще ги бием". Аз се засмях, но предсказанието му не излезе от главата ми. През цялото време вярвах, че сънят ще се сбъдне. Особено след като Левски отстрани ЦСКА. Защото Стериакис това ми каза - ще играем със сините на финала и ще спечелим. Разбрахме се да не казва на никого. Тайната си остана между нас. След мача Тони започна да вика: "Видя ли, тренер, видя ли, че познах?!", заяви Станев пред Блиц. Вчера Стериакис замина за Гърция. Днес той ще премине медицински прегледи и ако всичко е наред, ще подпише договор с Олимпиакос. За правата му Славия ще получи 700 хиляди лева.
Георги Йомов, който вкара последната дузпа срещу Левски, заяви, че е бил сигурен, че ще вкара. "Бях много уверен. Трима приятели, включително и леля ми, ми казаха преди мача, че са ме сънували как взимам трофея. Единият е съотборникът ми Буров. В деня на мача ми разказа. Когато той сънува нещо и ми го каже, винаги се случва", каза Йомов.